google/wiki40b huggingface dataset:
Targum

Targum (hebraisk: תרגום, «oversettelse», flertall targumim) er en betegnelse på den gjengivelse av den hebraiske Bibelen (Tanákh) på arameisk som ble nødvendig da dette språket var blitt rådende blant jødene i Israel i de nærmeste århundrene før Kristus og hadde fortrengt det gamle hebraiske morsmålet.
Ved gudstjenestene i synagogen hadde man i tiden etter Kristus tolker som fritt oversatte den oppleste hebraiske bibelteksten på folkespråket arameisk. Hebraisk ble hovedsakelig benyttet til undervisning og bønn. I begynnelsen var det ikke tillatt å benytte faste skriftlige oversettelser, men senere ble det innrømmet. De fleste av de bevarte targumim er meget frie oversettelser; ofte har de mer preg av parafraser, forklaringer og utvidelser som belyser den bibelske teksten ved innflettede innskudd og fortellinger.
Substantivet Targum er avledet fra tidlig semittisk rotord trgm, og begrepet Targummanu viser til «oversetter». Det opptrer i den hebraiske Bibelen i Esras bok 4:18: «Dokumentet som dere sendte oss, har jeg fått oversatt og opplest.» Begrepet «oversatt» her er mepares på arameisk. Foruten å betegne oversettelser av Bibelen, ble begrepet Targum benyttet for å betegne muntlig opplesninger av Bibelen i synagogen, mens oversetteren av Bibelen ble kalt for hammeturgem («han som oversetter»). Annet enn meningen «oversettelse» kunne verbet Tirgem også bety «å forklare». Ordet Targum viser til «oversettelse» og til argumentasjon eller «forklaring».
Å skrive ned targumim var ikke lov, men uansett ble en del slike skrifter skapt så tidlig som på midten av 100-tallet e.Kr. Disse ble ikke anerkjent som autoritative av samtidens religiøse ledere. En del påfølgende jødiske tradisjoner (som begynte med de babylonske jødene) aksepterte skriftlige targumim som autoritative, og til sist ble dette et stridsemne. I dag er det kun jøder fra Jemen som fortsetter å benytte targumim i liturgien. Noen av de viktigste targumene er Targum Jonatan, som tar for seg profetene, og Targum Onkelos, som tar for seg Mosebøkene. Begge ble til i de første århundrer e.Kr.
Som oversettelser reflekterte targumim hovedsakelig midrasjiske fortolkning av Tanákh fra den tid de ble skrevet, og er kjent for å unnvike antropomorfisme (å tillegge det som ikke er menneskelig, menneskelige egenskaper) til fordel for allegoriske lesninger. Den rabbinske filosofen Maimonides er en av de som nevner dette ofte, og det stemmer både for de targumim som er ganske bokstavelig, som med de som inneholder mange midrasjiske forklaringer. I 1541 skrev den jødiske forfatteren Elia Levita og utga Sefer Meturgeman som forklarte alle de arameiske ordene som er funnet i Targum.
En arameisk bibel er også benyttet i den syriske kristne kirke, se Peshitta. I tillegg er targumim i dag benyttet som kilder for tekstkritiske utgaver Bibelen.
En vampyrs bekjennelser

En vampyrs bekjennelser (orig: Interview with the Vampire: The Vampire Chronicles) er en film fra 1994, basert på Anne Rices roman Interview with the Vampire fra 1976. Filmen er regissert av Neil Jordan, og hovedrollene spilles av Tom Cruise, Brad Pitt, Antonio Banderas og Kirsten Dunst.
Folkeslagminnesmerket

Folkeslagminnesmerket (Völkerschlachtdenkmal) er et kjempemessig minnesmerke over folkeslaget i Leipzig i 1813 under det som i Tyskland er kjent som Befrielseskrigen, hvor Napoleon ble beseiret av de allierte styrkene fra Østerrike, Preussen, Russland og Sverige. Slaget var det til da største slaget i historien. Monumentet utgjør et markant landemerke som er synlig på lang avstand, og er verdens største minnesmerke. Det ble innviet på hundreårsdagen for slaget i 1913 til minne om alle falne soldater i slaget.
Folkeslagminnesmerket er 91 meter høyt og står der hvor kampene var på sitt mest intense og flest soldater falt. Inne i kuppelen i den såkalte Ruhmeshalle er ryttere i fullstørrelse avbildet. De fire ti meter høye vokterne av de døde skal personifisere de tyske folkedyder: Tapperhet, fasthet i troen, folkekraft og offervillighet.
Figuren på basisen fremstiller erkeengelen Mikael, som ble regnet som vernehelgen av mange soldater.
Bygget er i sin inndeling orientert mot et salomonisk tempel, med forhall, hovedsal og helligdom. Det inneholder også symboler fra frimureriet.
Monumentet har i tidens løp forfalt noe. Særlig fik det hard medfart i 1945, da en gruppe SS-soldater forskanset seg i bygget og måtte drives ut med artilleri. I 2003 ble det påbegynt restaureringsarbeider, som sto ferdige til 200-årsdagen for slaget i 2013. Arbeidene er beregnet å koste 30 millioner euro, eller nesten 300 millioner kroner.
Sykling under Sommer-OL 2008 – Poengritt 40 km menn

Herrenes poengritt 40 km i banesykling under Sommer-OL 2008 fant sted den 16. august 2008 på Laoshan Velodrome i Beijing.
Form følger funksjon

Form følger funksjon var en parole i arkitektur- og designteori i 1930-årene, og særlig i årene etter den andre verdenskrig, knyttet til funksjonalisme.

Historie

Parolen ble lansert av den amerikanske arkitekten Louis Sullivan i 1896 i artikkelen «The tall office building artistically considered». Artikkelens formulering lyder «form ever follows function». Parolen tilskrives ofte, men feilaktig, til Sullivans landsmann Horatio Greenough, en amerikansk nyklassisistisk billedhugger med interesse i arkitektur, som mer enn 50 år tidligere kom med lignende tanker. I USA var slagordet i hyppig bruk fra 1930-årene, i Europa fra slutten av 1940-årene. Etter alt å dømme var det arkitekten Arne Korsmo, som gjorde parolen kjent her i landet.

Teorien

Teorien bak parolen gikk ut på at det ikke fantes estetiske problemer i seg selv. Problemene eksisterte ifølge denne tankegangen kun som en del av funksjonelle problemer: designernes oppgave var å finne den angivelig iboende funksjonelle løsningen der det funksjonelle og det estetiske fantes i en slags preetablert harmoni, dvs. der form fulgte funksjon. Man mente at parolen sammenfattet naturens eget designprinsipp siden alle naturformer angivelig var bygd på dette prinsippet.

Designteorien

Designteorien, som parolen «form følger funksjon» var en slagkraftig sammenfatning av, førte bl.a. til radikal omveltning innen designpedagogikken, i det den avviste og forkastet den tradisjonelle tanken om pedagogisk verdi av forbilledlige, normative løsninger. Allerede i 1919 innførte den tyske designskolen Bauhaus denne anti-normative designpedagogikk, dog uten at selve slagordet da var kjent. Fra 1960-årene har parolen i stigende grad blitt kritisert, både som designdoktrine, som tolkning av funksjonalismen og som grunnlag for designpedagogikken. Eksplisitt avvisning av parolen stod sentralt i den ettermodernistiske funksjonalisme-kritikken som rehabiliterte forbildenes rolle i designprosessen.
Drassodes pubescens

Utseende

Drassodes pubescens er en middelsstor, litt flat edderkopp med kraftige bein. Forkroppen er ganske bred bak, sterkt tilsmalnet forover (smalt hode). Kroppen er todelt i en bakkropp (abdomen) og en forkropp (prosoma eller cephalothorax). De åtte øynene danner to tverr-rader. De midtre øynene i den bakerste raden er mer eller mindre uregelmessig (ikke sirkelrundt) formet.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Drassodes pubescens er nattaktiv og bygger ikke fangstnett, men jakter ute i det fri. De bygger seg et skjulested av edderkoppsilke under steiner, mellom død vegetasjon eller lignende steder. Hunnen spinner en eggsekk av edderkoppsilke, hvor hun legger eggene.
Fransk mesterskap i friidrett 1898

Fransk mesterskap i friidrett 1898 ble arrangert 26. juni 1898, i Croix-Catelan i Paris. Dette var det ellevte franske mesterskapet i friidrett som ble arrangert.
Odd Claus

Deportasjon til Tyskland

I 1944 ble 14 år gamle Odd Claus sammen med sin 16 år gamle søster Erica tvangssendt til byen Weinböhla, rett utenfor Dresden, Tyskland av okkupasjonsmyndighetene. 19. september måtte de to tenåringene melde seg på Akershus festning, der de var innkvartert i noen dager, til de ble satt på toget til Moss, hvor MS «Monte Rosa» tok dem om bord. Selv om skipet var overmalt med Røde Kors-merker, fulgte det med transporten tyske soldater som verken var syke eller sårede, men bare skulle hjem på permisjon. Med på transporten var også småbarnsmødre som ikke snakket tysk, men trolig hadde fått barn med tyske soldater (lebensborn). I femtiden om morgenen etter avreisen fra Moss ble passasjerene vekket av et voldsomt brak, og det brøt ut panikk. Men skipet klarte seg, og Odd Claus fikk etter krigen høre at dette var resultatet av Max Manus' sabotasjeaksjon.

Etter krigen

Etter krigens slutt var det ingen lett sak å ta seg fra sovjetisk sektor til amerikansk sektor og videre hjem til Norge. Odd Claus og søsteren oppholdt seg i forskjellige oppsamlingsleirer innen de endelig kom hjem til Norge i 1946. Han utdannet seg som ingeniør 1954–1956.
Claus etablerte eget firma i 1990, Miljøvernprodukter. I 2008 utgav han boken Vitne til krig – En norsk gutts opplevelser i Tyskland 1944–1946 (Cappelen Damm). Det var hans hustru som oppfordret ham til å skrive en bok om denne opplevelsen. Claus er i dag bosatt på Manglerud, Oslo, sammen med sin hustru.
Den Norske Hypotekforenings kulturpris

Den Norske Hypotekforenings kulturpris ble delt ut to ganger. Prisen var på 100 000 kr. Utdeleren, Den Norske Hypotekforening, innledet gjeldsforhandlinger i 1991, og ble i 1993 overtatt av Sparebanken NOR. Juryen for den første utdelingen besto av Robert Levin, Åse Kleveland, Bjørn Simensen, Oddvar S. Kvam og adm. dir. Johan Gram i Den Norske Hypotekforening.
.st

Annen bruk

Domenet .st blir markedsført som et domene for generell bruk, med et antall forskjellige foreslåtte betydninger, inkludert forkortelsen for «street» (gate).
Delstaten Steiermark, i Østerrike, har ST som sin uoffisielle men vanlige forkortelse. Endelsen .st brukes derfor av noen mindre bedrifter hjemmehørende i Steiermark, til tross for Østerrikes eget .at domene.
Yizheng

Yizheng (kinesisk: 仪征; pinyin: Yízhēng) er et byfylke i provinsen Jiangsu i Folkerepublikken Kina. Det ligger under byprefekturet Yangzhou.
Befolkningen var på 594 616 innbyggere i 1999.

Samferdsel

Kinas riksvei 328 i provinsen Jiangsu løper fra Nanjing via blant annet Yangzhou til Nantong.
Danleng

Danleng (kinesisk: 丹棱县; pinyin: Dānléng Xiàn) er et fylke i provinsen Sichuan i Folkerepublikken Kina. Det ligger i byprefekturet Meishan.
Befolkningen var på 161 852 innbyggere i 1999.
Søramerikansk mesterskap i kappgang 2016

Søramerikansk mesterskap i kappgang 2016 ble arrangert i Guayaquil i Ecuador 3. april 2016. Mesterskapet var en del av IAAF Race Walking Challenge. 
Løypa var 20 km.
Mogadishu (film)

Handling

Kapringen av Landshut var en flykapring i 1977, og en av de sentrale terrorhandlingene under «den tyske høsten». Lufthansa-flyet «Landshut», som var på vei fra Palma de Mallorca til Frankfurt am Main med 82 passasjerer og fem besetningsmedlemmer, ble kapret av palestinske kommunistiske terrorister (bl.a. Souhaila Andrawes som senere kom til Norge). Kravet var bl.a. løslatelse av tyske venstreekstreme terrorister (bl.a. RAF-grunnleggerne Andreas Baader og Gudrun Ensslin) fra fengsel. Etter fem dagers mareritt over Middelhavet og i Midtøsten, og hvor terroristene henrettet flykapteinen, endte flyet i den somaliske hovedstaden Mogadishu, der den tyske antiterrorstyrken GSG9 stormet flyet, befridde alle gislene og drepte alle terroristene bortsett fra Souhaila Andrawes.

Bakgrunnsinformasjon

Filmen hadde et budsjett på ca. 50 millioner kroner. Opptakene ble gjort i bl.a. München, Berlin og Bonn samt den marokkanske byen Casablanca.
Fjugesta

Fjugesta er et tettsted i Örebro län i landskapet Närke i Sverige. Det er Lekeberg kommunes administrasjonssenter. I 2010 hadde tettstedet 2 033 innbyggere.
Befalsskolen for Sjøforsvaret

Befalsskolen for Sjøforsvaret (forkortet BSS) var en befalsskole for Sjøforsvaret, lokalisert til Haakonsvern orlogsstasjon ved Bergen. Skolen lå inntil 2009 ved Karljohansvern i Horten. Skolen flytta til KNM Harald Haarfagre i Stavanger sommeren 2015.

Sjømilitære korps

Sjømilitære korps (forkortet SMK) ble opprettet i Fredriksvern i 1817, og skulle utdanne underoffiserer og menige for Marinen. 
SMK var i sin tur en sammenslutning av et Kanon Compagnie og et Baatsmans Compagnie som hadde blitt opprettet i Fredriksvern i 1750. 
Korpset ble overflyttet til Karljohansvern Horten i 1851, og utviklet seg til å bli en teknisk skole som utdannet underoffiserer. Elever ved SMK hadde grad av konstabel.

I 1933 ble Håndverkerkorpset ved Karljohansvern slått sammen med det Sjømilitære korps. 
Under andre verdenskrig ble det bygd opp et nytt korps med kommandørkaptein N. Bruun som sjef.
SMK ble nedlagt 1. januar 1985, og reorganisert som Befalsskolen for Marinen. Denne ble 28. juni 2002 slått sammen med Befalsskolen for Kystartilleriet til Befalsskolen for Sjøforsvaret.

I dag

Befalsskolen befinner seg i samme bygget som Sjøkrigsskolen ved Laksevåg i Bergen.
Befalsskolen er delt opp i to moduler: 
Modul I som er obligatorisk og felles for de som mangler befalsskole for å fortsette på avdeling, eller for de som tar linje-utdanning. Utdanningen gjennomføres vekselvis på KNM Harald Haarfagre og Sjøkrigsskolen, med et påfølgende seilingstokt med KNM  Statsraad Lehmkuhl.
Modul II som er for de som tar linje-utdanning gjennom Befalsskolen
Michael Caine

Bakgrunn

Caine ble født på St Olave's Hospital på sørsiden av Themsen i London. Hans far arbeidet som bærer ved områdets fiskemarked og hans mor var vaskerinne. Han hoppet av skolegangen da han var 15 år gammel og hadde en masse forskjellige jobber.
Han ble bitt av teaterbsasillen da han var servitør vet et teater i London og begynte å opptre på amatørteater.

Karriere

Etter å ha ha tjenestegjort i den britiske armé i Koreakrigen og i Vest-Tyskland fikk han småroller på landsbygdteatere. Fra midten av 1950-tallet fikk han mindre filmroller.  
Caine slo igjennom på 1960-tallet i filmer som The Ipcress File og Funeral in Berlin i rollen som Harry Palmer, baserte på Len Deightons bøker og i Alfie. Han deltok senere i en rekke kjente filmer og ble en av Storbritannias mest populære skuespillere. Han har hatt flere kritikerroste roller, men også medvirket i mindre hyllede filmer, som i Haisommer – hevnen. 
Caine har vunnut to Oscar: I 1987 for sin rolle i Hannah og hennes søstre og i 2000 for Siderhusreglene. Hans Oscarnominasjon for Hannah og hennes søstre var hans fjerde. Han var gått lei av å gå på Oscargallaen så han var ikke der det året.
Andre roller som Caine er blitt knyttet til er blant annet som Ebenezer Scrooge i The Muppet Shows versjon av Charles Dickens klassiske fortelling En julefortelling. En annen er som den lojale betjenten Alfred Pennyworth i de tre Batman-filmene Christopher Nolan regisserte. Han medvirket også i Nolans senere science-fiction-film, Inception.
Caine fikk britisk ridderskap i 2000 for sine prestasjoner som skuespiller.
Neukirchen (Øst-Holstein)

Historie

Neukirchen ble for første gang nevnt i 1259, da under navnet Kerghvelde. Dette navnet gjenspeiltes i stedets kampesteinskirke i romantisk stil – Sankt Antoniuskirken (St, Antonius-Kirche) – hvilken ble grunnlagt av Adolf IV av Holstein i 1244–1245.
I det lokale meieriet (der Meierei) ble den første tørrmelken i Tyskland produsert i 1914. Meieriet ble nedlagt på begynnelsen av 1960-tallet.
Kågerød kirke

Historie

Sett utenfra ligner Kågerød mange andre skånske kirker, hvor de fleste detaljer er tildekket med risengrøtpuss (kalk). Kirkens eldste deler er skipets murverk, som tilhører den romanske stenkirke oppført omkring 1200 i granitt og sandsten. Tårnet og det sydvendte våpenhuset er bygd til på 1400-tallet. 
Omkring 1560 ble kirkens kor og apsis revet til fordel for et langhuskor med tilhørende gravkapell for Braheslekten til Knudstrup. Gravkapellet ble innredet i et tilbygg på korets sydside. 
Ved skipets nordside ble det i 1780 oppført en såkalt nykirke, denne gang på slekten Wachtmeisters initiativ, som i 1771 hadde overtatt det tidligere Brahegodset. Inntil slutten av 1700-tallet var kirkens klokker opphengt i en klokkestabel på kirkegården, men i 1797 ble tårnet utvidet og innrettet til klokketårn. Tårnet eldste klokke har opprinnelig hengt i klokkestabelen. Den er fra 1558 og støpt av Laurids Madsen i København. Inngangen til kirken foregår i dag via tårnets underrom.

Inventar

Kirkens to vestlige fag er smykket med kalkmalerier. De gotiske hvelvingene er bygd inn på 1400-tallet, og på slutten av samme århundre ble stjernehvelvene fylt med malerier av den såkalte Erlövmester. Det samme verkstedet har også virket på Sjælland og andre danske øyer, hvor verkstedet er blitt oppkalt etter Brarup kirke på det nordvestlige Falster, som Brarupverkstedet.

Familien Brahe

Sandstensdøpefonten med et arkademønster er fra kirkens eldste tid. Gravkoret, som nå er et sakristi åpner seg ved korets sydside. Her ser man innmurt den fornemme gravstenen til Tycho Brahes foreldre, Otte Thygesen Brahe og hans kone Beate Clausdatter Bille, som også var det nærliggende Knudstrups byggherrer. På veggen overfor henger et epitafium for Knudstrups (nå Knudstorp) første svenske eier, admiral og friherre Cornelius Ankerstierna. 
Et annet betydelig inventar henger ved den gamle sydinngangen til våpenhuset. Det er epitafiet over Otte Brahe og Beate Bille fra 1613. Her ses også parets barn, blant andre Tycho Brahe, Sophie Brahe, Axel Ottesen Brahe, Jørgen Ottesen Brahe og Steen Brahe til Knudstrup.
Ved oppgangen til nykirken på østveggen ses et epitafium over presten Sten Jacobsen, som fra 1663-1696 virket ved kirken i den vanskelige overgangen fra dansk til svensk styre. Bildet er datert 1704 og er et snekkerarbeide i akantusbarokk av Gustaf Kihlman. 
Det meste av nykirken utfylles i dag av det store orgelet fra 1980. Orgelpulpituret er dog av typen rokokko fra midten av 1700-tallet. I de 13 feltene har en ukjent kunstner malt Jesus omgitt av to ganger seks apostler.
Coop Norden

Fisjon

Selskapet ble aldri det lønnsomme og ekspansive dagligvarekonsernet de tre eierselskapene hadde visjoner om. På et styremøte den 19. desember 2007 ble det derfor vedtatt å fisjonere selskapet. Industrivirksomheten, eierskapet til butikkjedene og grossistvirksomheten blir kjøpt tilbake av de respetive landenes organisasjoner. Coop Norge Handel fortsetter som et datterselskap av Coop Norge. Coop Norgegår fra å være eier av Coop Norden AB og interesseorganisasjon for norske samvirkelag til å bli et dagligvarekonsern med en omsetning på drøyt 33 milliarder kroner (budsjettall 2008).
Det nordiske samarbeidet fortsetter gjennom det nyopprettede innkjøpsselskapet Coop Trading A/S hvor landene skal ha like eierandeler. Man forventer at også den finske kooperasjonen kommer inn på eiersiden i dette selskapet i løpet av 2008.
Naturns

Skiturisme

Schnalstaler Gletscher er et helårs skiområde innerst i Schnalstal. Om vinteren strekker skiområdet seg fra isbreen på 3200 moh til Kurzras på 2011 moh. Schnalstal er funnstedet for Ötzi.
Metadorcus

Utseende

Metadorcus rotundatus, den eneste arten som utvetydig hører hjemme i denne slekten, er en middelsstor, rødbrun hjortebille. Hannens kjever er store og kraftige, krumme med en kraftig tann på innersiden. Kroppen er matt rødbrun uten skjell.

Utbredelse

Slekten er utbredt i det sørøstlige Brasil.
Andrass Samuelsen

Familie og yrke

Han vokste opp i Haldórsvík som sønn av husmann Sámal Joensen og hustru Katrina Malena Mikkelsen. Blant hans søsken var fisker Mikkjal Samuelsen, også lagtingsmann valgt for Sambandsflokkurin. Han giftet seg i 1902 med Beate Emilie Lindenskov, datter av politibetjent Georg Lindenskov i Tórshavn. Deres sønner Trygve Samuelsen og Georg L. Samuelsen, sønnesønn Eilif Samuelsen og sønnedatter Lisbeth L. Petersen har vært viktige skikkelser i Sambandsflokkurin og forbundet med partiorganet Dimmalætting, som har vært Færøyenes ledende dagsavis.
Samuelsen arbeidet i en krambod i Haldórsvík før han i 1894 ble kontorist hos H.C. Müller, som drev handel, rederi og post- og dampskipsekspedisjon i Tórshavn. Müller var også sysselmann, lagtingsmann og folketingsmann. I 1899 ble Samuelsen fullmektig hos landfogden, den øverste politimyndigheten på Færøyene. Han var konstituert som landfogd to ganger før han i 1910 ble sysselmann på Eysturoy, bosatt i Fuglafjørður. Han var sysselmann frem til 1941.

Politisk arbeid

Samuelsen ble valgt inn på Lagtinget fra Norðurstreymoy i 1906. Samme år stiftet han det unionistiske partiet Sambandsflokkurin sammen med tolv andre likesinnede lagtingsmedlemmer. Samuelsen ble første gang valgt inn på Lagtinget fra Eysturoy i 1914. 
Han var medlem av Færøyenes Skolestyre (Føroya Skúlastjórn) fra 1908 til 1913, og som resultat av hans syn på unionen kontra færøysk nasjonalisme, var han her med på å vedta at all skoleundervisning på Færøyene skulle foregå på dansk og ikke på færøysk. Ordningen ble først opphevet i 1938.
Samuelsen ble valgt inn i det danske Folketinget i 1913, og satt der inntil 1915. Deretter var han medlem av Landstinget fra 1917 til 1918, og i Folketinget på nytt fra 1918 til 1939. Samuelsen ble valgt til partiformann i 1924, en posisjon han skulle bekle i hele 24 år frem mot 1948. Med sin nye stilling i partiet ble han den førende unionisten på Lagtinget. I 1941 gikk han av med pensjon fra stillingen som sysselmann, men fortsatte sin politiske karrière. 
I 1948 ble den færøyske hjemmestyreloven innført, noe som innebar en egen, færøysk regjering skulle utgå fra Lagtinget. Fólkaflokkurin var den definitive valgvinneren fra 1946, men klarte ikke å stable på plass et flertall. De tre andre partiene, Sambandsflokkurin, Javnaðarflokkurin og Sjálvstýrisflokkurin, dannet dermed en regjering med Andrass Samuelsen som statsminister. Samuelsen gikk samme år av som partiformann. 
Ved lagtingsvalget den 8. november 1950 økte regjeringspartiene sin oppslutning betraktelig. Samuelsen trakk seg da tilbake fra aktiv politikk, og den 15. desember ble Samuelsen etterfulgt av partifellen Kristian Djurhuus som statsminister.

Æresbevisninger

Samuelsen ble utnevnt til ridder av Dannebrogordenen i 1921 og tildelt Dannebrogordenens hederstegn i 1935.